**Magyar Miatyánk Imádság:**   
  Mi Atyánk, ki vagy a mennyekben,  
  Tarts meg minket szeretetben,  
  Áldott Szemed ne vegyed le rólunk,  
  Akkor se, ha méltatlanul szólunk.  
  Tudjuk, sokszor panaszos az ajkunk,  
  Kereszt súlya nyomokat hagy rajtunk.  
  Bűneinket ne ródd fel, óh nékünk,  
  Rég fizetett érte, magyar népünk.  
  
  Szenteltessék meg a Te neved,  
  A bölcsőinktől a sírunkig Teveled  
  Igaz, magyar hitben megmaradjunk,  
  Magyar voltunk mellett hitet valljunk,  
  Ne foghasson rajtunk, mi idegen,  
  Áruló közöttünk sohase legyen.  
  Hű gyermekként kövessünk Téged,  
  És örökké áldjuk Szent Nevedet.  
  
  Jöjjön el a Te országod,  
  Legyen velünk atyai jóságod,  
  Minden magyar szerte e világban,  
  Térdre hulljon hálaadó imában.  
  Add, hogy egymás kezét megtaláljuk,  
  Kopogtató testvért ki ne zárjuk.  
  Fülünk úgy figyeljen magyar szóra,  
  Mintha hozzánk Édesanyánk szólna.  
  
  Legyen meg a Te akaratod,  
  Harangok hirdessék diadalod,  
  Jóság lakjék magyar szíveinkben,  
  Örömed teljék gyermekeinkben.  
  Add, közülünk egy is el ne vesszen,  
  Minden útjuk Tehozzád vezessen.  
  Magyar honban, idegen világban,  
  Tartsd meg őket örök magyarságban.  
  
  Add meg a mindennapi kenyerünket,  
  Lágy eső öntözze földjeinket,  
  Éltető Nap arany napsugára  
  Áldást hozzon a magyar hazára.  
  Szőlőtől roskadjon minden hegyhát,  
  Virág nyíljék, merre csak szem lát.  
  Legyen bőség halakban, vadakban,  
  Gyermekáldás a magyar falvakban.  
  
  Bocsásd meg a bűneinket,  
  Kínzó súlyuk régen gyötör minket,  
  Szent Orcádat fordítsd felénk végre,  
  Engeszteljen népünk szenvedése.  
  Tisza táján nagy hontalanságban,  
  Fényes Erdélyben és Vajdaságban.  
  Simogasd meg fájdalmas orcánkat,  
  Őrizd, védjed magyar hazánkat.  
  
  Ne vígy minket a kísértésbe,  
  Zárj bennünket jóságos Szívedbe,  
  Adjál nékünk édes békességet,  
  Barátunknak minden nemzetséget.  
  Add, hogy minden népek világában  
  Gyarapodjunk javakban és számban.  
  Magyarságban legyünk bátrak, hűek,  
  Bajban sohse legyünk kishitűek.  
  
  Tied az ország, a hatalom, a dicsőség,  
  Mindenható hatalmas istenség,  
  Kérünk, hallgasd meg esdeklő szavunk,  
  Lássad, milyen nagy szűkségben vagyunk.  
  Széttépett honunkban népünk zokog,  
  Megkínzott arcunk könnyektől ragyog.  
  Hallgasd meg bús, könyörgő imánkat,  
  Óh, add vissza nagy magyar hazánkat. Ámen.